**עמדת "אמונה" לעניין תיקון חוק עבודת נשים-**

**הקניית זכות להיעדר מעבודה בעת שירות מילואים של בן זוג**

עוד בשנת 2007 הונחה על שולחן הכנסת ה-17 הצעת חוק לפיה נשות חיילי מילואים יוכלו להגיע למקום עבודתן שעה מאוחר יותר או לצאת שעה מוקדם יותר במהלך שרות המילואים של הבעל. מאז, הונחו על שולחן הכנסת לאורך הכנסות השונות עוד כ- 3 הצעות חוק דומות, ואולם אף אחת מהן לא הבשילה לדבר חקיקה והצעת החוק טרם נכנסה לספר החוקים של מדינת ישראל.

אמונה, תנועת האשה הדתית לאומית, קוראת לקידומה של הצעת החוק מתוך הכרה בחשיבותה לציבור נשות חיילי המילואים בישראל.

המטרה בהצעת החוק היא להקל על נשות חיילי המילואים, אשר במהלך תקופת המילואים של בעליהן, צריכות לעמוד הן במטלות העבודה השיגרתיות של כל אחת מהן, והן בכל מטלות הבית והטיפול בילדים.

בדברי ההסבר להצעת החוק נאמר כי "**לכאורה הנושאים בנטל המילואים הינם הבעלים המשרתים בשירות מילואים פעיל, אך בפועל מי שנושאות בנטל המילואים לא פחות מחיילי המילואים עצמם הן נשות החיילים, אשר בעת המילואים מוטלת עליהן עבודה כפולה ומכופלת. נשים אלו נאלצות למלא אחר כל התחייבויותיהן האזרחיות בעבודה, ובנוסף לשאת בנטל הטיפול בילדים ובבית, כל זאת כשבעליהן נעדרים עקב שירות מילואים**."

יודגש, כי הצעת החוק אינה בגדר הטבה כלשהי לנשות חיילי המילואים אלא מטרתה היא בראש ובראשונה למנוע את הפגיעה הוודאית בשכרן של נשות המילואים הנאלצות לאחר בבוקר למקום עבודתן ו/או לצאת מוקדם ממקום העבודה על מנת לטפל בילדיהן לבדן, בעת שהבעל משרת במילואים .כך, מבקשת ההצעה למעשה, להקל על נשות חיילי המילואים, ולאפשר להן להיעדר מעבודתן, כשעה מדי יום, על מנת שיוכלו לטפל בילדים ובבית, וזאת מבלי ששכרן יפגע, ובכך להשוות בינן לבין נשים אחרות שאינן חוות תקופה זו.

עוד מוזכר בדברי ההסבר כי במהלך מבצע "חומת מגן" נקבע נוהל דומה, לפיו כל אישה שבעלה שירת במילואים בתקופת המבצע יכלה להיעדר שעה מעבודתה.

יצויין, כי ההצעה מתייחסת גם למצב הפוך, בו האשה היא זו היוצאת לשרות מילואים והבעל הוא שנשאר בבית, ואז הזכות להיעדר מהעבודה תוקנה לו.

ביחס למעסיקים, הרי שע"פ ההצעה יוכלו גם הם לתבוע ולקבל פיצוי בגין היעדרות הנשים באמצעות הביטוח הלאומי, בדומה להסדר הקיים כיום כלפי חיילי המילואים עצמם.

נראה כי בימים אלו, בהם מדובר רבות על חשיבות הגיוס לצה"ל והתרומה לצבא מתוך עיקרון של "שיויון בנטל", יש לפעול אף לשיויון בין נשות אלו הנושאים בנטל מערך המילואים וביטחון המדינה לנשות אלו שאינם, ולהקל עליהן, ולו במעט, בתקופה זו.

**לאור האמור, אמונה קוראת לקידומה של הצעת החוק ולמתן אפשרות לנשים להיעדר משעת עבודה בעת שרות מילואים של בעליהן**.